Das isch unter anderem e Projäkt wo eine vo unsere Mitarbeiter dra isch. Är goot zu de Abfall deponie und redet mit de Familiene vo de Abfallsammelkinder. De Eltere  gitt är das Gäld wo s'Kind öppe vom Abfall heibringe würd (Das sind mikrigi beträg) und defür schigge d'Eltere die Kinder ind schuel. Find ich persönlich e riise Sach.  Wenni so mit em Bus denn vo Siem Riep uff Phnom Penh fahr wird mir klar wie strub d'Umständ in däm Land sind. De grösst Teil vo de Bevölkerig läbt nid in Städt, sondern an Dörfli in de Provinz. Die Törfli händ zum Teil nid moll strom. Si läbe in Holzhüttene als ganzi Familie in eim Ruum. Si sind sälbsternährer und das wo si durch de  Riis-aabau verdiene bewegt sich im 2 stellige Dollar Betrag… Pro Joor… Solang d'Lütt gsundheitlich guet binenander sind funktioniert das guet. Jedoch sobald nur sgringschte passiert, sprich sich öpper de Arm bricht, e Unfall macht oder s'Töffli kaputt goot, denn wird's schwiirig. Versicherige gitts chuum oder sind nid bezahlbar für die Lütt und d'Spitäler nämme nur lütt uff wo finanzielli Mittel chönne uffwiise.  Villi Familie schigge ihri Söhn oder Vätere uff Phnom Penh damit si dört als Moto Fahrer chönne  Gäld verdiene. Defür schaffe d'Fraue und d'Kinder uff de Fälder. De Verdienst wo d'Männer heibringe isch kläglich. Ihri Motos wo si demit fahre chömme chuum vorwärts, will si d'Reperatur nid chönne zahle. Do letschti hani e Motodriver gha, däm isch 3 moll d'Ketti uusegheit uff unserer Fahrt. I hanen denn zu ere Wärkstatt gschiggt und hanem bitz Gäld gä damit ers cha repariere. Ich hoff jetzt halt är isch schlau gnueg gsi zum das au wirklich mache.  Oje scho widr so vill Text. Sorry. Mir wird eifach  alls wie meh bewusst, dass ich do zwar in Asie bi, aber wirklich in emne Land gläge bi, wo sichs in dr Stadt zwar rächt guet läbe lost, aber de Standard uff em unterste Niveau isch. Verglychbar mit gwüsse Afrikanische Länder wo für ihri Armuet bekannt sind. Ich ha das nid so richtig realisiert die erschte paar Wuche. Aber je länger dassi do bi, desto meh wird mer das klar. Ich sälber bi froh, dass ich mi Teil in däm Joor darf biitrage und e chlini Chance immerhin für e paar Lütt darf zur Verfiegig stelle.  S'schöne isch, dass denn die Lütt mit ihrem Wüsse widr e Chance für öpper anders dörfe Sy.  Und schlussändlich muess eifach einisch meh gseit wärde, dass das Unterfange ohni euri Unterstützig nid möglich wär. Ich bi mir sicher, dass dir mit eurer Unterstützig am genau richtige Ort investiered.